  Туспуктэм: София Хохрякова Майя Бывальцева София Хохрякова 5-тӥ толсуре Москваысь ВДНХ-ын Удмуртилэн нуналэз ортче. «Россия» адӟытон-форуме лыктӥсьёсты элькунмылэн лулчеберетэныз, поттэм ваньбуреныз, азинсконъёсыныз но луонлыкъёсыныз тодмато. Бадӟым саклык висъямын ӵапак лулчеберетлы, угось со пыр улосэн матэгес тодматскыны мылкыд ӝутске. « Асьме удмурт культура туж бай. Отын вань ваньмыз: фольклорез но, кырӟанэз но, эктонэз но, туала эстрадаез но. <…> Уг ке но валало кылэз, мыняло, значит, соослы со тунсыко. Оскисько, туннэ нуналлы луыса, тросэз адямиос, кин элькунмес туннэ усьтӥз ас понназ, со тунсыкъяськыны кутскоз, тросгес луозы туристъёс, кудъёсыз асьме доры лыктыса, асьме культураен, историен, асьме калыкен тодматскыны мылкыд карозы » Владимир Соловьёв, Удмуртиысь лулчеберетъя министр Сиён-юон – калык лулчеберетлэн одӥгез тодметэз. Адӟытонэ ветлӥсьёс перепечъёсты туж яратӥзы ни. Удмуртилэн нуналаз Брангуртысь песянайёс Удмуртиысь кивалтэтлэн тӧроезлэн воштӥсеныз Ольга Абрамоваен ӵош мылкыд карисьёсты пӧраны но дышетӥзы. Удмуртия тодмо ожтӥрлыкеныз, машинаосын но мотоциклъёсын, ческыт сиён-юонъёсын. « Мылкыд капчи. Ми азьалньтӥськом асьмелэсь гуртмес, вордӥськем пичи шаермес. Кызьы быгатӥськом, азьлань карыны выриськом сое. <…> Мукет стендъёсты но ортчи, туж кельшиз, ваньмызлэн туж усто лэсьтэмын. Данъяськоно быдэс элькунэнымы, быдэс Россиен » Александр Корепанов, Эгра ёросысь «Мувыр» крестьян-фермер возёслэн кивалтӥсез Фото: София Хохрякова Удмуртилэсь нуналзэ бадӟым концерт йылпумъялоз. Нош «Мы из Удмуртии» стенд но «Россия» адӟытон-форум 12-тӥ оштолэзёзь ужалозы на. Тодэ вайытом, ӵукна Удмуртилэн тӧроез Александр Бречалов «Ёлка желаний» ӟечлэсьтон акцилы кутскон сётӥз. Тегъёс: Москва Удмуртия адӟытон  